*η απογοήτευση και η διάψευση των προσδοκιών της ανθρωπότητας για ειρήνη μετά το Β΄Π.Π. καθώς και η ανασφάλεια, η αγωνία και η απουσία ελπίδας για το μέλλον της.*

*Το γενικό αίσθημα φόβου και ανασφάλειας στη δεκαετία του ’50, η διαταραγμένη ανθρώπινη ψυχολογία και η ιδεολογική σύγχυση της εποχής, η αναζήτηση ελπίδας*

* *1η «Όταν μπήκε….ΖΗΤΕΙΤΑΙ πιάνο προς αγοράν…»: Η ειδησεογραφία της εποχής*
* *2η «Σκέψεις …..σε καμιά ιδεολογία»: Το γενικό αίσθημα φόβου και ανασφάλειας*
* *3η « Ζήτησε ένα ποτήρι νερό…. Δεν μπορεί παρα να ’χουν»: Η απουσία ελπίδας και η ιδεολογική σύγχυση της εποχής*
* *4η «Ξανάριξε…στο αυριανό φύλλο»: Η εναγώνια αναζήτηση ελπίδας*

* *Ο ήρωας του διηγήματος παρουσιάζεται να διαβάζει την εφημερίδα και μέσα από την ανάγνωσή της δίνεται μια γενική εικόνα του κόσμου της εποχής και συγκεκριμένα ο φόβος στην παγκόσμια πολιτική σκηνή (νέοι τοπικοί πόλεμοι, κίνδυνος από τη ραδιενέργεια, απειλή νέου παγκόσμιου πολέμου), η απελπιστική κατάσταση της κοινωνίας και των πολιτών (κακή οικονομία των κρατών, οξύτατα κοινωνικά προβλήματα, δυστυχία και απελπισία των ανθρώπων, που φτάνει σε αυτοκτονίες) και η άλλη όψη της κοινωνίας (ο μιμητισμός και η ισοπεδωτική κοινωνική αλλοτρίωση της άρχουσας τάξης)*
* *Το διήγημα αποδίδει με απλό και άμεσο τρόπο την ψυχροπολεμική ατμόσφαιρα και την αβεβαιότητα που έζησαν οι άνθρωποι της μεταπολεμικής εποχής. Αποτελεί αντιπροσωπευτικό δείγμα της γραφής του Αντώνη Σαμαράκη, ο οποίος επιλέγει τα θέματά του από τον καθημερινό κοινωνικό περίγυρο και τα παρουσιάζει με ανθρωπιστική διάθεση, με στόχο να ανακαλύψει μέσα στις αρνητικές ιστορικές συνθήκες αισιόδοξα και ελπιδοφόρα μηνύματα για τον πάσχοντα άνθρωπο. Ο τριτοπρόσωπος αφηγητής στο διήγημα μπορεί να ταυτιστεί με το συγγραφέα. Η ψυχολογία του είναι παθητική, δε στηρίζεται πια σε καμιά ιδεολογική πίστη και βασανίζεται από αισθήματα συλλογικής ανασφάλειας και προσωπικής διάψευσης. Η απογοήτευσή του μεγαλώνει μες στη μουντή ειδησεογραφία των εφημερίδων, όπου από τη μια παρελαύνει η κοινωνική δυστυχία και από την άλλη διαφαίνεται η ισοπεδωτική κοινωνική αλλοτρίωση της εποχής. Αποφασίζει λοιπόν να εκφράσει την έντονη υπαρξιακή του ανάγκη μέσα από τις «Μικρές Αγγελίες», ζητώντας απελπισμένα μια ελπίδα…Παρά τη φορτισμένη ατμόσφαιρα της ιδεολογικής κρίσης και του υπαρξιακού άγχους στο διήγημα, διασώζεται μια χαραμάδα ελπίδας μέσα στη σκληρή και απρόσωπη κοινωνική πραγματικότητα: η πίστη στον άνθρωπο*
* *Οι ελπίδες και η διάψευσή τους🡪οι άνθρωποι είχαν ελπίσει πως η ζωή μετά το Β΄Π.Π. θα γινόταν καλύτερη. Όμως αυτό που ακολούθησε ήταν μια πολύ πικρή διάψευση των προσδοκιών και των ελπίδων όλων των λαών. Το τέλος του πολέμου τους βρήκε να βιώνουν την αβεβαιότητα και την ατμόσφαιρα του ψυχρού πολέμου μετέωροι, γεμάτοι υπαρξιακά άγχη και να αντικρίζουν το αύριο χωρίς ελπίδα, να νιώθουν μεγάλη ανασφάλεια, φόβο και αγωνία και να παλεύουν να προσδιορίσουν την ιδεολογική τους ταυτότητα*
* *Η ζοφερή (=σκοτεινή, που εμπνέει φόβο, ανησυχία, βαθιά μελαγχολία, θλίψη, απαισιοδοξία) κατάσταση και η απουσία ελπίδας🡪Με αφορμή την ειδησεογραφία της εφημερίδας δίνεται μέσα από τις σκέψεις του ήρωα η ζοφερή κατάσταση του κόσμου καθώς και η απελπισία και η αγωνία όλων των ανθρώπων του κόσμου, ο φόβος, η ανασφάλεια, η σύγχυση και η απουσία ελπίδας από τις ψυχές τους. Υπάρχουν μέσα στο κείμενο λέξεις και φράσεις που εκφράζουν το φόβο για την έκρηξη ενός νέου πολέμου ( π.χ. « η σκιά του τρίτου δεν είχε πάψει να βαραίνει πάνω στον κόσμο μας. Και στο μεταξύ το αίμα χυνότανε…-Ο πόλεμος, η βόμβα του υδρογόνου…»). Άλλες λέξεις και φράσεις δηλώνουν ή υπαινίσσονται τα άλλα, παραπλήσια με το φόβο, αρνητικά συναισθήματα των ανθρώπων, την ιδεολογική σύγχυση και την κοινωνική αθλιότητα (π.χ. «είχε ιδρώσει-οι αυτοκτονίες για οικονομικούς λόγους-Σκέφτηκε τη σύγχυση που επικρατεί στον κόσμο γύρω μας σήμερα-Σκέφτηκε τη φτώχεια, την αθλιότητα»). Σε ένα μεγάλο μέρος του διηγήματος επαναλαμβάνεται πολύ συχνά η έννοια της ελπίδας με το ρήμα «ελπίζω» και το ουσιαστικό «ελπίδα», όμως αυτές οι λέξεις δίνονται με φανερά ή υπαινικτικά αρνητική σημασία, για να δηλωθεί η διάψευση των ελπίδων και η απουσία ελπίδας για το μέλλον (π.χ. «είχε ελπίσει-ήτανε πια χωρίς ελπίδα-ήτανε χωρίς ελπίδα-Μια σειρά από διαψεύσεις ελπίδων-Κι αυτός ήτανε τώρα ένας άνθρωπος που δεν έχει ελπίδα-Δεν υπάρχει πλέον ελπίς!»). Μέσα στην πλήρη απελπισία του ήρωα αφήνεται και μια μικρή χαραμάδα ελπίδας για τον κόσμο με τη φράση «Βέβαια, άλλοι θα ’χουν ελπίδα», σκέφτηκε. «Δεν μπορεί παρά να ’χουν!»*

*στην τρίτη ενότητα ο εσωτερικός μονόλογος του ήρωα δίνεται με τη χρήση διαλογισμού και εκφράζει ευρύτερες ψυχικές διακυμάνσεις:*

* *σκέφτεται το ενδεχόμενο ενός νέου παγκόσμιου πολέμου*
* *προβληματίζεται με το γεγονός ότι δεν επήλθε πραγματική ειρήνη, αλλά ξεσπούν κάθε τόσο νέοι τοπικοί πόλεμοι*
* *αναλογίζεται τη διάψευση των ελπίδων, οι οποίες είχαν δημιουργηθεί στους λαούς για την παγίωση μιας παγκόσμιας ειρήνης μετά τη λήξη του Β΄Π.Π.*
* *διαπιστώνει την ιδεολογική σύγχυση των ανθρώπων και την κατάντια της κοινωνίας, τις δυσκολίες και τη φτώχεια της ζωής, καθώς και το φόβο των ανθρώπων για τον κίνδυνο που διατρέχει η παγκόσμια ειρήνη*
* *κάνει αναδρομή στις ελπίδες που είχε στο παρελθόν και συνειδητοποιεί την απουσία κάθε ελπίδας για το μέλλον*
* *αναλογίζεται ότι η διάψευση των ελπίδων είναι γενικό φαινόμενο, όπως και η ψυχική κόπωση που προήλθε από αυτήν, καθώς και η έλλειψη εμπιστοσύνης σε διάφορες ιδεολογίες*
* *κάνει αναδρομή στο παρελθόν και συσχετίζει την απελπιστική του κατάσταση με την απελπιστική κατάσταση μιας ετοιμοθάνατης θείας του*
* *νιώθει ότι η απουσία ελπίδας είναι υποτιμητική και τον στιγματίζει κοινωνικά*
* *κάνει σκέψεις σχετικές με τα διηγήματα που έχει γράψει και που διστάζει να τα εκδώσει*

*απογοήτευση, ανασφάλεια που του προκαλεί αγωνία και πανικό, ενώ φοβάται για το μέλλον, απελπισία, η οποία αυξάνει από τις απαισιόδοξες ειδήσεις της εφημερίδας και από την κοινωνική δυστυχία την οποία διαπιστώνει γύρω του, όμως η αυθόρμητη απόφασή του να εκφράσει την υπαρξιακή του ανάγκη μέσω μιας αγγελίας, με την οποία ζητά απεγνωσμένα ελπίδα, δίνει ένα ελπιδοφόρο μήνυμα.*

*: τριτοπρόσωπη αφήγηση, ο αφηγητής αμέτοχος στην ιστορία, ετεροδιηγητικός και παντογνώστης. Βλέπει την εξωτερική πραγματικότητα, αλλά διεισδύει και στον εσωτερικό κόσμο του ήρωα, του οποίου παρουσιάζει τις σκέψεις και τα συναισθήματα. Ο αφηγητής δε συμμετέχει στην ιστορία, ωστόσο είναι βέβαιο ότι στο διήγημα υπάρχουν αυτοβιογραφικά στοιχεία και ο ήρωας μπορεί να ταυτιστεί με το συγγραφέα.*

*: Χρησιμοποιείται η αφήγηση και η αναδρομική αφήγηση όταν γίνεται αναφορά στο παρελθόν του ήρωα και στην άρρωστη θεία, μια πολύ γενική περιγραφή του περιβάλλοντος χώρου και του ήρωα , κυρίως ψυχολογική.*

*Η ανωνυμία του υποδηλώνει ότι αυτός εκπροσωπεί όλους τους ανθρώπους της εποχής του, ανεξάρτητα από φύλο, εθνικότητα, τόπο κατοικίας, ιδεολογικό προσανατολισμό, κτλ., δηλαδή όλους τους ανθρώπους που έχουν τους ίδιους οραματισμούς και τις ίδιες ελπίδες. Στο πρόσωπό του συγκεντρώνονται η αγωνία, ο φόβος, η ανασφάλεια, η σύγχυση και η απουσία ελπίδας όλων των ανθρώπων του κόσμου. Για τον ίδιο λόγο υπάρχει στην αφήγηση αοριστία χώρου: η διάψευση των ελπίδων, οι σκέψεις, οι φόβοι, η ανασφάλεια, η απουσία ελπίδας κτλ., βρίσκονται στην ψυχή όλων των κατοίκων του πλανήτη. Είναι πνεύμα ανήσυχο, κριτικό, με ενδιαφέρον για τα προβλήματα της εποχής του. Είναι δυστυχισμένος και απογοητευμένος, διότι δεν μπορεί να ζήσει μια ζωή όπως ο ίδιος την ονειρεύεται. Ζει μέσα στο φόβο και στην αγωνία της ανασφάλειας του παρόντος και της αβεβαιότητας του μέλλοντος, αλλά και στη συνεχή διάψευση των ελπίδων του. Λυπάται βαθιά για τη χρεοκοπία των ιδεολογιών και πικραίνεται με την αδιαφορία και την αδράνεια της κοινής γνώμης μπροστά στα αδιέξοδα της εποχής. Παρόλο το υπαρξιακό άγχος που τον κατακλύζει, τολμάει να δράσει ενάντια στη συνθηκολόγηση και δεν καταπνίγει την ελευθερία του. Επαναστατεί κατά της προσωπικής του παθητικότητας αλλά και της συλλογικής απάθειας και διεκδικεί το δικαίωμα στην ανθρωπιά και στην ευτυχία.*

*:Η γλώσσα είναι απλή, λιτή και δεν κοσμείται με περίτεχνα ή επιτηδευμένα εκφραστικά μέσα. Χρησιμοποιούνται λέξεις της καθαρεύουσας και λέξεις ξενικής προέλευσης. Ο μικροπερίοδος λόγος, οι μικρές και κοφτές προτάσεις και τα πολλά ασύνδετα κάνουν το ύφος γοργό κι έτσι το κείμενο διαβάζεται με άνεση, ευχάριστα και με ενδιαφέρον.*

*Ο συγγραφέας χρησιμοποιεί σκόπιμα κάποιες λέξεις και φράσεις της καθαρεύουσας, π.χ. «Αι απώλειαι εκατέρωθεν υπήρξαν βαρύταται», «Η σκιά του νέου παγκόσμιου πολέμου απλούται εις τον κόσμον μας», «παρά τω κυρίω και τη κυρία Μ.Τ.», «Χάρμα ευμορφιάς και κομψότητος», «εμφάνισις», «κίνησης», κ.α. Οι λέξεις αυτές αναπαράγουν την επίσημη γλώσσα που επιβαλλόταν από τα συντηρητικά καθεστώτα της εποχής, όπως αυτή αποτυπωνόταν στις εφημερίδες. Η λειτουργία των στοιχείων της καθαρεύουσας είναι ειρωνική επειδή η καθαρεύουσα δεν είναι ομοιογενής, αλλά χρησιμοποιούνται καθαροί τύποι της αρχαίας (απλούται) κοντά σε νεότερους φτιαχτούς τύπους (ευμορφιάς) και σε τύπους της δημοτικής (φόρεμα αντί για ένδυμα, κομψόταταο αντί κομψότατον). Επίσης, στο απόσπασμα από την κοσμική κίνηση και τις μικρές αγγελίες χρησιμοποιούνται πολλές ξενικές λέξεις ( π.χ. κοκταίηλ, εμπριμέ, τοκ, σικ, ελεγκάντικη, χολ, W.C., ατζέντα, τζιπ). Έτσι γελοιοποιούνται όσοι χρησιμοποιούν την καθαρεύουσα, επειδή, παρόλο που προσπαθούν να αποκαθάρουν τη γλώσσα από τύπους λαϊκούς, που αποτελούν δήθεν κατάπτωση και εκφυλισμό (=αλλοίωση) της, οι ίδιοι τη νοθεύουν με λέξεις άλλων γλωσσών, ξένων προς την ελληνική. Και ακόμα, με αυτά τα ξενικά στοιχεία εκφράζεται η αλλοτρίωση των λαών και ο μιμητισμός της άρχουσας κυρίως τάξης.*

*Εκτός από την ειρωνεία, τα στοιχεία της καθαρεύουσας αποτυπώνουν και την εποχή του συγγραφέα. Τη μετεμφυλιακή και ψυχροπολεμική εποχή στην Ελλάδα κυριαρχεί ως άρχουσα τάξη η συντηρητική παράταξη, η οποία επιβάλλει την καθαρεύουσα (1952) όχι μόνο στη διοίκηση και στην εκπαίδευση αλλά και στον τύπο. Παράλληλα βέβαια με την επιλογή των συγκεκριμένων εκφράσεων ο συγγραφέας δίνει ειρωνική διάσταση και στην αποτύπωση της εποχής: μέσα από τις ειδήσεις και τις αγγελίες παρουσιάζονται οι ανάγκες των Ελλήνων ανάλογα με την τάξη τους. Έτσι, η ανώτερη και οικονομικά εύρωστη τάξη ζει με πολυτέλεια ( κοκταίηλ, νεόδμητος μονοκατοικία, τζιπ, τάπης γνήσιος περσικός), ενώ η λαϊκή τάξη ζει φτωχικά, μένει σε νοικιασμένα δωμάτια, αγοράζει εργαλεία δουλειάς και πολύ απλής διασκέδασης (ενοικιάζεται…δωμάτιον, ζητείται γραφομηχανή, ραδιογραμμόφωνον).*

***Παράλληλο κείμενο***

***Μένης Κουμανταρέας «Τα Μηχανάκια» (απόσπασμα)***

*(Ο Αναστάσης) διάβασε μια ταμπέλα με κεφαλαία ξεθωριασμένα: ΓΡΑΦΕΙΟΝ ΕΥΡΕΣΕΩΣ ΕΡΓΑΣΙΑΣ. Δίστασε, έπειτα προχώρησε, μπήκε κι άρχισε ν’ανεβαίνει τις σκάλες. […]Στο βάθος της κάμαρης μια κοπέλα έγραφε στη γραφομηχανή. Ούτε που σήκωσε τα μάτια της πάνω του. Έγραφε σαν υπνωτισμένη. Χρειάστηκε να πάει να σταθεί πολύ κοντά της για να τόνε δει. […] Ύστερα η μηχανή έπαψε απότομα. «Μια στιγμή παρακαλώ». Άνοιξε την πόρτα του διπλανού γραφείου και χώθηκε μέσα. Ξαναγύρισε σχεδόν αμέσως και του είπε με την ίδια απαράλλαχτη φωνή, που έμοιαζε τυπωμένη σε κορδέλα μαγνητόφωνου. «Περιμένετε παρακαλώ». Ο κύριος Διευθυντής είναι απησχολημένος». Ξανάπιασε το γράψιμο. Τα μάτια της δεν κοίταζαν καθόλου τα πλήκτρα. Ήταν από τις τυφλές δακτυλογράφους. Ο θόρυβος της μηχανής είχε αποκτήσει τώρα μιαν ένταση και μια πυκνότητα, σα να στριφογύριζε κανένα ελικόπτερο πάνω από το κεφάλι του Αναστάση. Άθελά του χαμήλωσε για να προστατευθεί. Έπεσε σε μια καρέκλα. Προσπάθησε να κρατηθεί ακίνητος, μα κάθε φορά που η κοπέλα πατούσε κανένα πλήκτρο δυνατότερα, τα πόδια του έφευγαν προς τα μπρος, σα να τα βαρούσε κανένας γιατρός με σφυράκι. Ήθελε να τη διακόψει, να της πει πως δεν πείραζε που ο Διευθυντής ήταν απασχολημένος, και ότι θα μπορούσε να ξαναπεράσει. Κι αύριο μέρα ήταν. Μα δεν έβρισκε τρόπο να της μιλήσει. Επειδή δεν μπορούσε να μιλά, να κάθεται ακίνητος, να περιμένει, σηκώθηκε και πήγε στο παράθυρο. Ήταν ένα στενό, δυτικό παράθυρο. Έσκυψε να δει κάτω και ζαλίστηκε.[…]Ξαφνικά τον Αναστάση τον έπιασε το στομάχι του. Σταύρωσε τα χέρια του γύρω στη μέση κι έσκυψε το κεφάλι. Τα πλήκτρα της μηχανής δούλευαν σε ρυθμό πολυβόλου. Αμέσως ύστερα, ο γνώριμος πονοκέφαλος σφίχτηκε γύρω στο κεφάλι του σαν αρραβώνας. Άφησε το στομάχι του κι έπιασε το κεφάλι του. Μα ο πόνος, επιδέξιος ξιφομάχος, τον χτυπούσε ύπουλα στο αφύλαχτο μέρος. Κοίταξε με αγωνία την κοπέλα. Έγραφε ίσια, μονοκόμματη, με τα κλουβιασμένα μάτια της πάνω στο χαρτί. Μόνο ο κύλινδρος της μηχανής μετατοπιζόταν ολοένα κι αριστερότερα έχοντας μια τάση να τρυπήσει τον τοίχο και να περάσει στο γραφείο του διευθυντή. Ο Αναστάσης έκανε μερικά βήματα πίσω, κι ήρθε να στηριχθεί πάνω στην πόρτα. Για μερικά δευτερόλεπτα έμεινε εκεί με το πρόσωπο τσαλακωμένο, τα χέρια κλεισμένα σε γροθιές. Ύστερα έκανε απότομη στροφή, άνοιξε την πόρτα κι, αφήνοντάς την ορθάνοιχτη, πετάχτηκε έξω.*

*Ερώτηση: α. Ποιες ομοιότητες παρατηρείτε ως προς το χαρακτήρα και την ψυχική διάθεση των ηρώων στα δύο κείμενα; β. Πώς παρουσιάζουν οι δύο λογοτέχνες τις σχέσεις των ανθρώπων στη δεκαετία του ’50;*